Klasa: 023-03/19-01/10

Urbroj: 50419-20-02

Zagreb, 19. prosinca 2019.

**ZAPISNIK**

**S 16. (IZVANREDNE) SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 18. prosinca 2019. (srijeda) s početkom u 14:00 sati**

**u**

**Ministarstvu financija, Katančićeva 5, Zagreb**

**Dnevni red**

1. Prijedlog Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. godinu.

**Prisutni članovi/članice: Nina Krznarić Uroda** (Ministarstvo za demografiju, obitelj, mlade i socijalnu politiku), **Hajdica Filipčić** (Ministarstvo financija), **Romana Kuzmanić Oluić** (Ministarstvo vanjskih i europskih poslova), **Vesna Lendić Kasalo** (Ured za udruge), **Cvjetana Plavša – Matić** (Nacionalna zaklada za razvoj civilnoga društva).

**Prisutni zamjenici/e članova:** **Sanjica Kiš** (Ministarstvo zdravstva), **Stipe Buljan** (Ministarstvo kulture), **Gorana Marić** (Ministarstvo hrvatskih branitelja), **Darko Vučić** (Središnji državni ured za šport), **Stela Fišer Marković** (Ured za udruge), **Luka Bogdan** (Nacionalna zaklada za razvoj civilnoga društva), **Martina Horvat** (demokratizacija, vladavina prava te razvoj obrazovanja), **Tomislav Domes** (kultura), **Iris Beneš** (zaštita okoliša i održivi razvoj).

**Prisutni iz Ureda za udruge**: Helena Beus, Luka Kevešević, Jelena Princivali, Nemanja Relić, Drina Ćavar.

**Gosti: Ivana Jakir Bajo** (Ministarstvo financija), **Renata Gubić** (Zaklada Hrvatska za djecu) **Silva Kantor** (Zaklada Hrvatska za djecu).

**Predstavnici medija: Veronika Rešković** (Faktograf).

**Ukupno je bilo prisutno 12 od 37 članova (ili zamjenika članova) Savjeta (3 od 20 predstavnika/predstavnica organizacija civilnog društva te 9 od 17 predstavnika/predstavnica tijela javne vlasti).**

**Ispričani članovi/članice i zamjenici članova Savjeta**: **Željka Leljak Gracin** (zaštita okoliša i održivi razvoj), **Olivera Šarić** i **Ozren Pavlović Bolf** (Ministarstvo turizma), **Biserka Stojić** (zaštita zdravlja i unaprjeđenje kvalitete života), **Danijela Hećimović** (Hrvatska zajednica županija).

Sjednicu je vodila zamjenica predsjednice Hajdica Filipčić. Pozdravila je sve prisutne članove i zamjenike članova Savjeta, te goste na sjednici. Zbog hitnosti i rokova vezanih za usvajanje Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. godinu, sazvana je izvanredna sjednica Savjeta kako bi Savjet raspravio Prijedlog Uredbe te da svoje mišljenje na istu.

S obzirom da se radi o izvanrednoj sjednici, nisu predviđene druge točke dnevnog reda, s tim da će se usvajanje zapisnika sa prošle sjednice Savjeta održati na sljedećoj redovnoj sjednici Savjeta koja je planirana u siječnju.

**Utvrđeno je da nema kvoruma.**

**Ad 1. - Usvajanje dnevnog reda 15. sjednice Savjeta za razvoj civilnoga društva**

U sklopu poziva na 16. sjednicu, članovi Savjeta dobili su Prijedlog Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. godinu. Prijedlog Uredbe objavljen je i na e-Savjetovanju u ponedjeljak 16. prosinca. Javno savjetovanje otvoreno je do ponedjeljka 23. prosinca.

Gđa Ivana Jakir Bajo dala je pregled Prijedloga Uredbe o kriterijima za utvrđivanje korisnika i načinu raspodjele dijela prihoda od igara na sreću za 2020. godinu. Prijedlog Uredbe je kao i prethodnih godina izrađen temeljem sektorskih analiza, a i uvažavajući alokacije u državnom proračunu za iste aktivnosti i iz drugih izvora sredstava. Što se tiče usporedbe 2019. i 2020., u 2019. godini je procijenjeni izvor prihoda iznosio je 483,6 milijuna kuna. Kod procjene prihoda primjenjuje se konzervativna metoda te se prihodi u rebalansu ne smanjuju nego povećavaju. Vezano za 2019. godinu, prihodi od igara na sreću povećani su sa 483 milijuna na 523 milijuna.

Projicirani iznos za 2020. je 553 milijuna kuna, no za očekivati je iznos neće biti manji a nada se i većem iznosu.

Vezano za relativne i apsolutne iznose raspodjele. Kada se rade sektorske analize, tada korisnici dostavljaju svoje zahtjeve u apsolutnim iznosima, no u relativnim iznosima to može biti manje nego prošle godine.

Po područjima:

* program promicanja razvoja sporta u 2019. stopa izdvajanja je bila je 35% te je alocirano 169 milijuna kuna, u 2020. je stopa 36,49% to jest 201,8 milijuna.
* Za korisnike koji pridonose borbi protiv zlouporabe droga i svih drugih oblika ovisnosti, stopa izdvajanja u 2019. iznosila je 4,19% odnosno 20,3 milijuna, u 2020. stopa je 4,75% iliti 26,3 milijuna.
* Korisnici koji se bave socijalnom i humanitarnom djelatnošću, u 2019. stopa izdvajanja iznosila je 12,5% odnosno 60,5 milijuna kuna. U 2020. stopa je 11,43% odnosno 63,2 milijuna kuna.
* Programi koji bave problemima i zadovoljavanjem potreba osoba s invaliditetom, u 2019. stopa je bila 19,10% to jest 92,4 milijuna kuna, u 2020. stopa je 17,74% odnosno 98,1 milijun kuna.
* Korisnici koji se bave tehničkom kulturom – stopa izdvajanja u 2019. bila je 3,7% to jest 17,9 milijuna kuna. U 2020. 3,38% to jest 18,7 milijuna.
* Korisnici koji se bave kulturom, u 2019. stopa je bila 12,28% iliti 59,4 milijuna kuna. U 2020. 13,00% iliti 71,9 milijuna kuna. Predviđene su 4 nove proračunske aktivnosti.
* Izvaninstitucionalna naobrazba i odgoj djece i mladih: u 2019. stopa je bila 1,96% odnosno 9,5 milijuna kuna. 2020. stopa je 2,53% odnosno 14 milijuna kuna.
* Razvoj civilnoga društva – u 2019. stopa je iznosila 11,27% to jest 54,5 milijuna kuna. U 2020. stopa izdvajanja je 10,68% odnosno 59 milijuna kuna.

Provedeno je i prethodno savjetovanje o prijedlogu Uredbe u sklopu kojeg su zaprimljena očitovanja nadležnih tijela, te su sukladno dostavljenim mišljenjima korigirana izdvajanja. Usuglašeni dokument objavljen je na javnom savjetovanju.

Iris Beneš zanimalo je da li su sva ministarstva dostavila sektorske analize, posebice da li je to učinilo Ministarstvo zaštite okoliša i energetike. Kakav je proces mijenjanja Uredbe da se zaštita okoliša i prirode uključi u raspodjelu.

Ivana Jakir Bajo odgovorila je da se Uredba donosi temeljem Zakona o igrama na sreću. Smatra da se može povesti rasprava o područjima koja Zakon pokriva, te je u skladu s EU trendovima podržati uvrštenje područja zaštite okoliša i to se može razmotriti.

Helena Beus nadodala je da je važno da dolazi do kontinuiranog povećanja u području razvoja civilnoga društva.

Romana Kuzmanić Oluić imala je napomene vezano za nomotehnički aspekt dokumenta: da se uvrsti preambula tekst no pojašnjeno je da je dokument na javnom savjetovanju objavljen bez preambule. Također, vezano za članak 2. stavak 2. navede i riječ organizacije.

Cvjetana Plavša – Matić istaknula je da je zadovoljna što je u procesu izrade Uredbe prihvaćeni svi zahtjevi Nacionalne zaklade za razvoj civilnoga društva te da su prihodi od igara na sreću iz godine u godinu sve veći. Slaže se da bi bilo dobro razmisliti o uvrštavanju područja zaštite okoliša u raspodjelu prihoda od igara na sreću, iako se kroz institucionalne potpore podržavaju organizacije civilnoga društva iz područja zaštite okoliša. Zahvalila se svima koji su uskladili ovaj prijedlog Uredbe što nije lako.

Iris Beneš smatra da bi bilo dobro čuti primjere dobre prakse vezane za uključivanje civilnoga društva u izradu sektorskih analiza. Istaknula je primjer Središnjeg državnog ureda za šport koji je imao javno savjetovanje o svojoj sektorskoj analizi.

Luka Kevešević iz Ureda za udruge je naveo da je ponio na sjednicu sve sektorske analize koje je Ured zaprimio te se može proći kroz njih. Naveo je da su tijela poput Ministarstvo zdravstva i Nacionalne zaklade za razvoj civilnoga društva, te spomenuti Središnji državni ured za šport primjeri dobre prakse vezane za uključivanje civilnoga društva u izradu sektorskih analiza.

Početkom lipnja Ured za udruge je organizirao sastanak svih davatelja sredstava organizacijama civilnoga društva na državnoj razini te je dana preporuka da se provede neki oblik savjetovanja o sektorskim analizama. U sektorskim analizama postoji rubrika vezana za savjetovanje te se može provjeriti tko je provodi neki oblik savjetovanja.

Martina Horvat zamolila da Ured za udruge dostavi sve sektorske analize članovima Savjeta. Luka Kevešević je naveo da se radi o javnim dokumentima, sektorske analize se u posljednjih nekoliko godina objavljuju uz Godišnji plan natječaja. Helena Besu predložila je da se predstavnici OCD-a u Savjetu pojedinačno jave sektorski nadležnim tijelima vezano za dostavu sektorskih analiza.

Zaključeno je da će se uputiti molba članovima Savjeta, predstavnicima tijela državne uprave da Savjetu dostave sektorske analize svojih tijela.

Sjednica je završila oko 14:30h.

**Zapisnik sastavio: zamjenica predsjednice Savjeta:**

Nemanja Relić, v.r. Hajdica Filipčić v.r.